Jurij Malink

Jurij Malink ( Georg Mahling; * 6. junija 1893 w Sprjejcach, † 23. septembra 1942 w Groß Rietzu) bě serbski ewangelski farar.

mini|upright|Narowny kamjeń na Łazowskim kěrchowje, cyle deleka je tež serbski napis
Narodźi so jako syn Sprjejčanskeho fararja Malinka a wopytowaše wot 1903 do 1912 gymnazij w delnjošleskim Bólesławje. Wot 1912 do 1920 studowaše ewangelsku teologiju, najprjedy we Wrócławju, potom w Berlinje a Greifswaldźe. Mjez tym běše wojak w Prěnjej swětowej wójnje. Wot 1920 do 1938 skutkowaše jako farar w tehdy hišće poměrnje serbskej Łazowskej wosadźe, hdźež prědowaše hač do kónca serbsce. 1938 bu wot nacionalsocialistow z łužiskeje domizny wuhnaty a přesydli so najprjedy do Gubina a 1940 do braniborskeho Groß Rietza, hdźež po dwěmaj lětomaj w starobje jenož 49 lět zemrě. Malinkec swójba so hakle 1948 do Łaza nawróći; jeho smjertne powostanki buchu 1955 za tamnišej cyrkwju pochowane.

Za čas skutkowanja we Łazu zasadźeše so wosebje za tamniše serbstwo, na přikład za postajenje ryzy serbskorěčneho Handrija Zejleroweho pomnika w lěće 1931, hdźež měješe swjedźensku narěč. Jako čłon antifašistiskeje „Wuznawarskeje cyrkwje“, ke kotrejž Łazowska wosada steješe, bu wot 1933 přesćěhowany a 1936/37 wjacekróć zajaty. Nanuzowany wotchad Malinka z Łaza wjedźeše k šćěpjenju wosady a k podrywanju cyrkwinskeho kaž tež serbskeho žiwjenja. We wuhnanstwje zachowa sej zwiski mjez druhim z Pawołom Nedom a druhimi čłonami zakazaneje Domowiny.

Jurij Malink bě wot lěta 1920 woženjeny z Johannu, rodźenej Wandreyec (1896–1976). Spisowaćel Pětr Malink bě jeju syn, tamne dźěći běchu Jan-Jurij, Handrij a Beata.Z wosadow. W: Pomhaj Bóh, čo. 1/1977, str. 4

 Literatura 
 P. Wićaz: Jurij Malink, křesćanski antifašist. W Rozhledźe čo. 9/1962, str. 286–288

 Žórła 

 Krótkobiografija na webstronje Domu Zejlerja a Smolerja we Łazu 

Kategorija:Muž
Kategorija:Serb
Kategorija:Rodź. 1893
Kategorija:Zemr. 1942
Kategorija:Ewangelsko-lutherski farar
Kategorija:Wosoba (Sprjejcy)
Kategorija:Wosoba (Łaz)
Kategorija:Wopor nacionalsocializma
Kategorija:Wosoba w Prěnjej swětowej wójnje